(Važeći)

Na temelju članka 35. Zakona o lokalnoj i područnoj (regionalnoj) samoupravi  (Narodne novine br. 33/01, 60/01-vjerodostojno tumačenje, 129/05, 109/07 i 125/08) , članka 21., 62. i 63.Statuta Općine Cerna („Službeni vjesnik“ Vukovarsko-srijemske županije br.10/2007.)  Općinsko vijeće Općine Cerna na 3. sjednici održanoj  09.08. 2009. godine, donosi
STATUT OPĆINE  CERNA
I  OPĆA ODREDBA
Članak 1.

Ovim Statutom uređuju se obilježja, status i ustrojstvo Općine Cerna (u daljnjem tekstu: Općina), samoupravni djelokrug, neposredno sudjelovanje građana u odlučivanju, općinska tijela,mjesna samouprava, imovina i financiranje Općine, akti Općine, javne službe, javnost rada.

II  STATUS, PODRUČJE I GRANICE OPĆINE
Članak 2.

Općina je jedinica lokalne samouprave na području utvrđenom Zakonom o područjima županija, gradova i općina u Republici Hrvatskoj.

Općina obuhvaća područje naselja Cerna i Šiškovci.

Područje Općine utvrđeno je zakonom a granice područja idu katastarskim granicama rubnih katastarskih čestica katastarske općine Cerna i Šiškovci
Granice Općine mogu se mijenjati na način i po postupku propisanim zakonom.
Članak 3.

Naziv Općine je: OPĆINA CERNA. 
Općina je pravna osoba.

Sjedište Općine  je u Cerni, Šetalište dr.Franje Tuđmana,broj 2.
III  OBILJEŽJA I DAN OPĆINE
Članak 4.

Tijela Općine imaju pečate. Opis pečata, način njihove uporabe i čuvanje uređuju se posebnom odlukom koju donosi Općinsko vijeće.
Članak 5.

Grb Općine određuje se posebnom odlukom Općinskog  vijeća.

Članak 6.

Zastava Općine određuje se posebnom odlukom Općinskog vijeća.
Članak 7.

Grb i zastava koriste se na način kojim se ističe tradicija i dostojanstvo Općine.
O korištenju Grba i zastave Općinsko vijeće donosi posebno odluku.

Članak 8.

U Općini se svečano obilježava 15.kolovoz kao Dan Općine.
U povodu Dana Općine dodjeljuju se priznanja Općine,te priređuju druge svečanosti.

IV  JAVNA PRIZNANJA OPĆINE
Članak 9.

Općinsko vijeće može pojedinu osobu koja je zaslužna za Općinu proglasiti počasnim građaninom.

Počašću se ne stječu posebna prava odnosno obveze. Počast se može opozvati ako se počastvovani pokaže nedostojnim te počasti.

Članak 10.

Općinsko vijeće odlučuje o dodjeli javnih priznanja Općine.

Općinsko vijeće posebnom odlukom utvrđuje javna priznanja, uvjete i kriterije za njihovo dodjeljivanje, način vođenja evidencije dodijeljenih javnih priznanja, knjigu počasnih građana.

Javna priznanja Općine dodjeljuju se prigodom obilježavanja Dana Općine.

V SURADNJA S DRUGIM JEDINICAMA LOKALNE SAMOUPRAVE I MEĐUNARODNA SURADNJA

Članak 11.

Općina surađuje s drugim jedinicama lokalne samouprave radi ostvarivanja zajedničkih interesa na unapređenju gospodarskog i društvenog razvitka te u tom cilju može s drugim gradovima i općinama osnivati odgovarajuće udruge.

Članak 12.

Ostvarujući zajednički interes u unapređivanju gospodarskog, društvenog i kulturnog razvitka Općina uspostavlja i održava suradnju s jedinicama lokalne i regionalne samouprave drugih država.
Odluku o uspostavljanju međunarodne suradnje odnosno sklapanju sporazuma o suradnji s lokalnim jedinicama drugih država, sadržaju i oblicima te suradnje donosi Općinsko vijeće u skladu sa zakonom i općim aktima.

Članak 13.

Općina u postupku pripremanja i donošenja općih akata na razini Vukovarsko-srijemske županije, te zakona i drugih propisa na razini Republike Hrvatske, a koji se neposredno tiču Općine daje inicijative, mišljenja i prijedloge nadležnom tijelu.

Inicijative, mišljenja i prijedloge iz prethodnog stavka u ime Općine mogu podnositi Općinsko vijeće i Načelnik neposredno nadležnom tijelu i posredno putem članova predstavničkog tijela i zastupnika u Hrvatskom saboru.

VI   SAMOUPRAVNI DJELOKRUG OPĆINE
Članak 14.

Općina je samostalna u odlučivanju u poslovima iz svoga samoupravnog djelokruga i podliježe samo nadzoru ustavnosti i zakonitosti ovlaštenih državnih tijela.

Članak 15.

Općina obavlja poslove lokalnog značenja kojim se neposredno ostvaruju potrebe građana a koji nisu Ustavom ili zakonom dodijeljeni državnim tijelima i to osobito poslove koji se odnose na:

1. uređenje naselja i stanovanja,

2. prostorno i urbanističko planiranje,

3. komunalno gospodarstvo

4. brigu o djeci,

5. socijalnu skrb,

6. primarnu  zdravstvenu zaštitu,

7. odgoj i osnovno obrazovanje,

8. kulturu, tjelesnu kulturu i sport,

9. zaštitu potrošača,

10. zaštitu i unapređenje prirodnog okoliša,

11. protupožarnu i civilnu zaštitu,

12. promet na svom području,

13. ostale poslove sukladno posebnim zakonima.

Posebnim zakonima kojima će se urediti pojedine djelatnosti iz stavka l ovog članka odredit će se poslovi koje je Općina dužna organizirati kao i poslovi koje će Općina obavljati ako osigura uvjete za njihovo obavljanje.

Način organiziranja poslova iz stavka 2 ovog članka i uvjeti za njihovo obavljanje uredit će se odlukama Općinskog vijeća i Načelnika u skladu sa zakonom i ovim Statutom.
Članak 16.

Općina može obavljanje pojedinih poslova iz članka 15. ovog Statuta prenijeti na Vukovarsko-srijemsku županiju.
Općina može obavljanje pojedinih poslova iz članka 15. ovog Statuta organizirati s drugim općinama i gradovima.
Odluku o načinu, uvjetima, kriterijima, visini sredstava, nadzoru i kontroli izvršenja

povjerenih poslova iz stavka l ovog članka donosi Općinsko vijeće većinom glasova svih članova.
Za obavljanje poslova u suglasju sa stavkom 2 ovog članka općine i gradovi mogu osnovati zajedničko tijelo, zajedničko trgovačko društvo, ustanovu i organizirati obavljanje poslova u skladu sa zakonom. 
Sporazum o zajedničkom organiziranju poslova iz stavka 2. ovoga članka sklapa se na temelju odluke koju donosi Općinsko vijeće većinom glasova svih članova.

Članak 17.

Općinsko vijeće može tražiti od Županijske skupštine Vukovarsko-srijemske županije da Općini uz suglasnost središnjeg tijela državne uprave nadležnog za poslove lokalne i područne (regionalne) samouprave, povjeri obavljanje određenih poslova koji se odnose na: 
1.školstvo,
2.zdravstvo, 
3.prostorno i urbanističko planiranje

4.gospodarski razvoj

5. promet i prometnu infrastrukturu 
ako osigura dovoljno prihoda za njihovo obavljanje. 
Postupak iz stavka 1. ovog članka Općina može pokrenuti i zajedno s drugim općinama i gradovima.
VII   NEPOSREDNO SUDJELOVANJE GRAĐANA U ODLUČIVANJU
Članak 18.

Građani mogu neposredno sudjelovati u odlučivanju o lokalnim poslovima putem lokalnog referenduma, mjesnog zbora građana i davanjem prijedloga u skladu sa zakonom i ovim Statutom.

Članak 19.

Referendum se  može raspisati radi odlučivanja o prijedlogu za promjenu Statuta, o prijedlogu općeg akta ili drugog pitanja lokalnog značenja iz djelokruga Općinskog vijeća kao i o drugim pitanjima određenim zakonom. 
Referendum na temelju odredaba zakona i ovog Statuta raspisuje Općinsko vijeće. 
Prijedlog za raspisivanje referenduma može dati 1/3 članova Općinskog vijeća, načelnik i 20% birača upisanih u popis birača Općine.
Članak 20.

Referendum se može raspisati radi razrješenja načelnika i njegovog zamjenika u slučaju:

· kad krše ili ne izvršavaju odluke Općinskog vijeća

· kad svojim radom prouzroče Općini znatnu materijalnu štetu odnosno štetu u iznosu od 1% od proračuna Općine u tekućoj godini.

Prijedlog za donošenje Odluke o raspisivanju referenduma iz stavka 1 ovog članka može dati najmanje 1/3 članova Općinskog vijeća. Prijedlog mora biti predan u pisanom obliku i potpisan od vijećnika.

Prijedlog za raspisivanje referenduma o pitanju razrješenja načelnika i njegovog zamjenika može dati i 20% birača upisanih u popis birača općine. Prijedlog mora biti predan u pisanom obliku i potpisan od birača.

Općinsko vijeće ne smije raspisati referendum o razrješenju načelnika i njegovog zamjenika prije proteka roka od 6 mjeseci od početka mandata načelnika i njegovog zamjenika.

Ako na referendumu nije donesena odluka o razrješenju načelnika i njegovog zamjenika novi referendum ne smije se raspisati prije proteka roka od 12 mjeseci od dana održavanja prethodnog referenduma.

Članak 21.

Općinsko vijeće dužno je razmotriti podneseni prijedlog za raspisivanje referenduma najkasnije u roku 30 dana od dana prijema prijedloga.

Ako Općinsko vijeće ne prihvati prijedlog za raspisivanje referenduma a prijedlog su dali birači sukladno članku 20. ovog Statuta Općinsko vijeće je dužno dati odgovor podnositeljima prijedloga najkasnije u roku od 3 mjeseca od prijema prijedloga
Članak 22.

Odluka o raspisivanju referenduma sadrži:
1. područje za koje se raspisuje referendum, 
2. naziv akta o kojem se odlučuje na referendumu, odnosno naznaku pitanja o kojem, odnosno o kojima će birači odlučivati na referendumu,
3. obrazloženje akta ili pitanja o kojem odnosno o kojima se raspisuje referendum, 
4. referendumsko pitanje ili pitanja, odnosno jedan ili više prijedloga o kojima će birači odlučivati, 
5. dan održavanja referenduma. 
Od dana objave odluke o raspisivanju referenduma do dana održavanja referenduma ne smije proći manje od 20 niti više od 40 dana.

Članak 23.

Odluka donesena na referendumu obvezatna je za Općinsko vijeće. 
Članak 24.

Općinsko vijeće može tražiti mišljenje mjesnih zborova građana o prijedlogu općeg akta ili o drugim pitanjima iz svoga djelokruga kao i o drugim pitanjima određenim zakonom.
Prijedlog za traženje mišljenja iz stavka 1 ovog članka može dati 1/3 vijećnika Općinskog vijeća i načelnik.

Općinsko vijeće dužno je razmotriti prijedlog iz stavka 2 ovog članka u roku od 60 dana od dana zaprimanja prijedloga.

Članak 25.

Građani imaju pravo predlagati Općinskom vijeću donošenje određenog akta ili rješavanje određenog pitanja iz djelokruga Općinskog vijeća. 
Općinsko vijeće raspravlja o prijedlogu iz stavka 1. ovog članka ako prijedlog potpisom podrži najmanje 10% birača upisanih u popis birača. 
Svaka lista s potpisima birača mora sadržavati potpuni tekst  građanske inicijative. 
Popisi birača kojima se ne može bez dvojbe prema imenu, adresi i JMBG ustanoviti o kojoj se osobi radi su nevažeći. 
Općinsko vijeće dužno je dati odgovor predlagateljima najkasnije u roku 3 mjeseca od prijema prijedloga.

Članak 26.

Građani i pravne osobe imaju pravo, na način određen zakonom podnositi predstavke i pritužbe na rad tijela Općine i na nepravilan odnos zaposlenih u tijelima Općine ako se obraćaju tim tijelima radi ostvarivanja svojih prava i interesa ili izvršavanja dužnosti građanina. Podnositelj predstavke ili pritužbe ima pravo na odgovor u roku od 30 dana od dana podnošenja.

VIII   TIJELA OPĆINE
Članak 27.

Tijela Općine su:

1. Općinsko vijeće i
2. Načelnik.
l. Općinsko vijeće

Članak 28.

Općinsko vijeće predstavničko je tijelo građana i tijelo lokalne samouprave koje u okviru svojih prava i dužnosti donosi opće i druge akte te obavlja druge poslove u skladu sa Ustavom, zakonom i ovim Statutom. 
Općinsko vijeće ima   15  članova izabranih na način određen zakonom.

Članak 29.

Općinsko vijeće: 
1. donosi Statut Općine,
2. donosi Poslovnik Općinskog vijeća,

3. donosi odluku o uvjetima, načinu i postupku gospodarenja nekretninama u vlasništvu Općine,
4. donosi proračun, odluku o izvršenju proračunu i godišnji obračun proračuna, 
5. donosi odluku o privremenom financiranju,

6. donosi opće i druge akte kojima uređuje pitanja iz samoupravnog djelokruga Općine,

7. donosi programe javnih potreba, 
8. odlučuje o stjecanju i otuđenju pokretnina i nekretnina Općine čija ukupna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno čija je pojedinačna vrijednost veća od 1.000.000,00 kn,
9. donosi odluku o promjeni granica Općine,
10.  bira i razrješava predsjednika i potpredsjednika Općinskog vijeća,
11. osniva i bira članove radnih tijela Općinskog vijeća,
12. imenuje i razrješava osobe ako je to određeno zakonom, drugim propisom i ovim Statutom, 
13. uređuje ustrojstvo i djelokrug općinskih upravnih tijela,
14. osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za Općinu, te odlučuje o njihovim statusnim promjenama i preoblikovanjima u skladu sa zakonom,
15. odlučuje o zajedničkom obavljanju poslova iz samoupravnog djelokruga s drugim jedinicama lokalne samouprave, 
16. odlučuje o davanju koncesija, 
17. odlučuje o sastavu skupština trgovačkih društava u kojima Općina ima 100%-tni udjel odnosno dionica i određuje predstavnika Općine u skupštinama trgovačkih društava u kojima Općina ima 100%-tni udjel odnosno dionice, 
18. odlučuje o stjecanju i prijenosu dionica odnosno udjela u trgovačkim društvima ako zakonom, ovim Statutom odnosno Odlukom Općinskog vijeća nije drugačije riješeno, 
19. odlučuje o prijenosu i preuzimanju osnivačkih prava u skladu sa zakonom, 
20. daje prethodne suglasnosti na statute ustanova ukoliko zakonom ili odlukom o osnivanju nije drugačije propisano,

21. raspisuje lokalni referendum

22. donosi odluku o kriterijima za dodjelu javnih priznanja i dodjeljuje javna priznanja

23. obavlja i druge poslove koji su mu zakonom ili drugim propisom stavljeni u djelokrug.
Članak 30.

Općinsko vijeće ima predsjednika i potpredsjednika koji se biraju većinom glasova svih članova Općinskog vijeća. 
Prijedlog za izbor predsjednika i potpredsjednika može dati Odbor za izbor i imenovanja kao i najmanje 1/3 članova Općinskog vijeća. 
Prijedlog za razrješenje predsjednika i potpredsjednika može dati najmanje 1/3 članova Općinskog vijeća.

Članak 31.

Predsjednik Općinskog vijeća: 
1. zastupa Vijeće 
2.saziva sjednice Vijeća,predlaže dnevni red,predsjedava sjednicama i potpisuje akte                                     

 Vijeća, 
3. upućuje prijedloge ovlaštenih predlagatelja u propisani postupak,

4. brine o postupku donošenja odluka i općih akata,

5. održava red na sjednicama Općinskog vijeća,

6. usklađuje rad radnih tijela,

7. brine o suradnji Općinskog vijeća i načelnika,

8. brine o zaštiti prava vijećnika,
9. brine o javnosti rada Vijeća,
10.obavlja druge poslove predviđene Poslovnikom Općinskog vijeća. 
Članak 32.

Potpredsjednik Općinskog vijeća zamjenjuje predsjednika Općinskog vijeća u slučaju njegove spriječenosti ili odsutnosti. 
Potpredsjednik Općinskog vijeća obavlja poslove iz djelokruga predsjednika kad mu ih predsjednik povjeri.

Članak 33.

Članovi Općinskog vijeća osobito imaju pravo: 
1.predlagati donošenje općih i drugih akata i davati amandmane na prijedloge općih akata, 
2.postavljati pitanja iz djelokruga rada Općinskog vijeća,

3.postavljati pitanja načelniku i zamjeniku načelnika,

4. sudjelovati na sjednicama radnih tijela Općinskog vijeća,

5. tražiti i dobiti podatke potrebne za obavljanje dužnosti vijećnika, od tijela Općine, te u svezi s tim koristiti njihove stručne i tehničke usluge,
 6.na naknadu troškova u skladu sa Odlukom Općinskog vijeća.
Članak 34.

Vijećnik ne može biti pozvan na kaznenu i prekršajnu odgovornost za izgovorene riječi niti za glasovanje u radu Općinskog vijeća.

Vijećnik je dužan čuvati tajnost podataka, koji su kao tajni određeni u skladu sa pozitivnim propisima, za koje sazna za vrijeme obnašanja dužnosti vijećnika.

Vijećnik ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.
Članak 35.

Poslovnikom Općinskog vijeća detaljnije se uređuje način konstituiranja, sazivanja, rad i tijek sjednica, ostvarivanje prava, obveza i odgovornosti vijećnika, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.
1.   Radna tijela Općinskog vijeća

Članak 36.

Općinsko vijeće osniva stalne i povremene odbore i druga radna tijela za proučavanje i razmatranje pojedinih pitanja, za pripremu i podnošenje odgovarajućih prijedloga iz djelokruga Općinskog vijeća, za praćenje izvršavanja odluka i općih akata Općinskog vijeća, za koordinaciju u rješavanju pojedinih pitanja te za izvršavanje određenih poslova i zadataka za Općinsko vijeće. 
Sastav, broj članova, djelokrug i način rada tijela iz stavka l ovog članka uređuje se Poslovnikom Općinskog vijeća ili posebnom odlukom o osnivanju radnih tijela.
Članak 37.

Radna tijela Općinskog vijeća su:

· Mandatna komisija

· Odbor za izbor i imenovanja

· Odbor za Statut i Poslovnik

· Odbor za predstavke i pritužbe

· Odbor za proračun i financije.
Članak 38.

Mandatna komisija:

· na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,

· obavještava Općinsko vijeće o podnesenim ostavkama na vijećničku dužnost te o zamjenicima vijećnika koji umjesto njih počinju obavljati vijećničku  dužnost,

· obavještava Općinsko vijeće o mirovanju mandata vijećnika i o zamjenicima vijećnika koji umjesto njih počinju obavljati dužnost vijećnika,

· obavještava Općinsko vijeće o prestanku mirovanja mandata,

· obavještava Općinsko vijeće o prestanku mandata kad se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku vijećnika.
Članak 39.

Odbor za izbor i imenovanja:

· predlaže izbor i razrješenje predsjednika i potpredsjednika Općinskog vijeća,

· predlaže izbor i razrješenje članova radnih tijela Općinskog vijeća,

· predlaže imenovanje i razrješenje drugih osoba određenih ovim Statutom i drugim odlukama Općinskog vijeća,

· predlaže odluke o primanjima vijećnika, te naknadama troškova vijećnika za rad u Općinskom vijeću.
Članak 40.

Odbor za Statut i Poslovnik:

· predlaže Statut Općine i Poslovnik Općinskog vijeća,

· predlaže pokretanje postupka za izmjenu Statuta odnosno Poslovnika Općinskog vijeća,

· razmatra prijedloge odluke i drugih općih akata koje donosi Općinsko vijeće te o njima daje mišljenje i prijedloge Općinskom vijeću,

· obavlja i druge poslove određene ovim Statutom.

Članak 41.

Odbor za predstavke i pritužbe:

· razmatra predstavke, pritužbe i prijedloge građana, postupa u njihovom rješavanju i po potrebi pokreće pred Vijećem raspravu u cilju njihovog rješavanja.

Članak 42.

Odbor za proračun i financije:

· razmatra  prijedloge za izradu proračuna Općine
· prati izvršenje proračuna

· obavlja i druge poslove iz oblasti financija.
Članak 43.

Općinsko vijeće može osnivati i druga stalna i povremena radna tijela radi proučavanja i razmatranja pitanja iz djelokruga Općinskog vijeća.

Općinsko vijeće može u radu općinskih tijela koristiti stručnu pomoć pravnih i fizičkih osoba.
2.  Načelnik

Članak 44.
Načelnik zastupa Općinu i nositelj je izvršne vlasti Općine.

Mandat načelnika traje četiri godine.

U obavljanju izvršne vlasti načelnik:

· priprema prijedloge općih akata,

· izvršava i osigurava izvršavanje općih akata Općinskog vijeća,

· utvrđuje prijedlog proračuna Općine i izvršenje proračuna,

· upravlja nekretninama, pokretninama i imovinskim pravima u vlasništvu Općine u skladu sa zakonom, ovim Statutom i općim aktom Općinskog vijeća,
· odlučuje o stjecanju i otuđenju pokretnina i nekretnina Općine čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, a najviše do 1.000.000,00kn, ako je stjecanje i otuđivanje planirano u proračunu i provedeno u skladu sa zakonskim propisima,

· upravlja prihodima i rashodima Općine,

· upravlja raspoloživim novčanim sredstvima na računu proračuna Općine,

· odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu Općine i o davanju suglasnosti za zaduživanje ustanova kojih je osnivač Općina,

· donosi Pravilnik o unutarnjem redu za upravna tijela Općine
· imenuje i razrješava pročelnike upravnih tijela,
· imenuje i razrješava unutarnjeg revizora,

· utvrđuje plan prijema u službu u upravna tijela Općine,

· predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,

· usmjerava djelovanje upravnih odjela i službi Općine u obavljanju poslova iz samoupravnog djelokruga Općine, odnosno poslova državne uprave, ako su preneseni Općini,

· nadzire rad upravnih odjela i službi u samoupravnom djelokrugu i poslovima državne uprave,

· daje mišljenje o prijedlozima koje podnose drugi ovlašteni predlagatelji,
· obavlja i druge poslove predviđene ovim Statutom i drugim propisima.
Članak 45.

Načelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Općine.

Članak 46.

Načelnik podnosi  izvješće o svom radu. 
Općinsko vijeće može, pored izvješća iz stavka 1 ovog članka od načelnika tražiti izvješće o pojedinim pitanjima iz njegovog djelokruga.

Načelnik ponosi izvješće po zahtjevu iz stavka 2 ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati od načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 47.

Načelnik u obavljanju poslova iz samoupravnog djelokruga Općine:
· ima pravo obustaviti od primjene opći akt Općinskog vijeća, ako ocijeni da je tim aktom povrijeđen zakon ili drugi propis, te zatražiti od Općinskog vijeća da u roku od 15 dana otkloni uočene nedostatke. Ako Općinsko vijeće to ne učini, načelnik je dužan u roku 8 dana o tome obavijestiti predstojnika Ureda državne uprave u Vukovarsko-srijemskoj županiji te čelnika središnjeg tijela državne uprave ovlaštenog za nadzor nad zakonitošću rada tijela jedinica lokalne samouprave.
Članak 48.

Načelnik ima  zamjenika koji zamjenjuju načelnika u slučaju duže odsutnosti ili drugih razloga spriječenosti u obavljanju svoje dužnosti.

Članak 49.

Načelnik može obavljanje određenih poslova iz svog djelokruga povjeriti zamjeniku, ali mu time ne prestaje odgovornost za njihovo obavljanje.

Zamjenik načelnika u slučaju stavka 1 ovog članka dužan je pridržavati se uputa načelnika.

Članak 50.

Načelniku i zamjeniku načelnika mandat prestaje po sili zakona:

· danom podnošenja ostavke,

· danom pravomoćnosti odluke o oduzimanju poslovne sposobnosti,

· danom pravomoćnosti sudske presude kojom je osuđen radi počinjenja kaznenog djela protiv slobode i prava čovjeka i građanina Republike Hrvatske i vrijednosti zaštićenih međunarodnim pravom,

· danom odjave prebivališta s područja jedinice lokalne samouprave,
· danom prestanka hrvatskog državljanstva,

· smrću,

Općinsko vijeće u roku od osam dana obavještava Vladu Republike Hrvatske o prestanku mandata načelnika radi raspisivanja prijevremenih izbora za novog načelnika,

Ako mandat načelnika prestaje u godini u kojoj se održavaju redovni izbori, a prije njihovog održavanja, dužnost načelnika do kraja mandata obavlja zamjenik načelnika.

Članak 51.

Načelnik i njegov zamjenik mogu se razriješiti u slučajevima i u postupku propisanim člankom 20. ovog Statuta.
Ako na referendumu bude donesena odluka o razrješenju načelnika i njegovog zamjenika mandat im prestaje danom objave rezultata referenduma, a Vlada Republike Hrvatske imenuje povjerenika Vlade Republike Hrvatske za obavljanje poslova iz nadležnosti načelnika.
IX UPRAVNA TIJELA

Članak 52.

Općinsko vijeće za obavljanje poslova iz samoupravnog djelokruga rada Općine kao i poslova državne uprave prenijetih na Općinu ustrojava upravne odjele i službe (u daljnjem tekstu: upravna tijela) Općine.
Upravna tijela Općine neposredno izvršavaju i nadziru provođenje općih akata Općinskog vijeća i odgovorni su za stanje u područjima za koja su osnovana. 
Upravna tijela Općine dužna su svojim radom omogućiti ostvarivanje prava i potreba građana i pravnih osoba u skladu sa zakonom i ovim Statutom. 
Upravnim tijelima upravljaju pročelnici koje, na temelju javnog natječaja imenuje načelnik.
Članak 53.

Upravna tijela Općine samostalna su u okviru svog djelokruga rada. 
Za svoj rad, zakonito i pravodobno obavljanje poslova, upravna tijela Općine odgovorna su načelniku.
X   JAVNE SLUŽBE

Članak 54.

Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti za koje je zakonom utvrđeno da se obavljaju kao javna služba.

Članak 55.

Općina osigurava obavljanje djelatnosti iz članka 54. ovog Statuta osnivanjem trgovačkih društava, javnih ustanova, drugih pravnih osoba i vlastitih pogona.

U trgovačkim društvima u kojima Općina ima udjele ili dionice načelnik je član skupštine društva.

Obavljanje određenih djelatnosti Općina  može povjeriti drugim pravnim i fizičkim osobama temeljem ugovora o koncesiji.

XI   MJESNA SAMOUPRAVA

Članak 56.

Kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život građana, na području Općine mogu se osnovati mjesni odbori prema odredbama propisanim zakonom.
Mjesni odbor se osniva za jedno naselje ili za dio naselja koji u odnosu na ostale dijelove čini zasebnu razgraničenu cjelinu.
XII   IMOVINA I FINANCIRANJE OPĆINE
Članak 57.

Sve pokretne i nepokretne stvari te imovinska prava koja pripadaju Općini čine imovinu Općine.

Imovinom Općine upravljaju načelnik i Općinsko vijeće u skladu sa odredbama ovog Statuta pažnjom dobrog domaćina.

Načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine.
Članak 58.

Općina ima prihode kojima u okviru svog samoupravnog djelokruga slobodno raspolaže.
Prihodi Općine su:

1. općinski porezi, prirez, naknade, doprinosi i pristojbe,

2. prihodi od stvari i imovinskih prava u vlasništvu Općine,

3. prihodi od trgovačkih društava i drugih pravnih osoba u vlasništvu Općine odnosno onih u kojima Općina ima udjel ili dionice,

4. prihodi od naknade za koncesiju koju daje Općinsko vijeće,

5. novčane kazne i oduzeta imovinska korist za prekršaje koje Općinsko vijeće samo propiše u skladu sa zakonom,

6. udio u zajedničkim porezima s Republikom Hrvatskom,

7. sredstva pomoći i dotacija Republike Hrvatske u državnom proračunu,

8. drugi prihodi određeni zakonom.

Članak 59.

Općinsko vijeće donosi odluku kojom propisuje vrstu poreza, visinu stopa odnosno visinu iznosa vlastitih poreza, oslobađanje od plaćanja poreza, način razreza poreza, plaćanje poreza, porezne prekršaje te druga postupovna pitanja u skladu sa zakonom.

Članak 60.

Svi prihodi koji pripadaju Općini kao i svi rashodi za poslove koje Općina obavlja iskazuju se u proračunu Općine.

Svi prihodi i primici proračuna moraju biti raspoređeni u proračunu i iskazani po izvorima iz kojih potječu.

Prihodi i rashodi proračuna moraju biti uravnoteženi.

Članak 61.

Općina sastavlja bilancu imovine u kojoj iskazuje vrijednost svoje imovine u skladu s računovodstvenim propisima.

Članak 62.

Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

Proračun se uravnotežuje izmjenama i dopunama proračuna postupkom utvrđenim za donošenje proračuna.

Članak 63.
Ako Općinsko vijeće ne donese proračun prije početka godine za koju se donosi, donosi se Odluka o privremenom financiranju i to najduže za razdoblje od tri mjeseca.
Odluku o privremenom financiranju donosi Općinsko vijeće.

Članak 64.

Nakon isteka godine za koju je proračun donijet Općinsko vijeće utvrđuje godišnji obračun proračuna najkasnije do kraja travnja.
Članak 65.

Općina se može zaduživati u skladu s posebnim zakonom.

Općina može raspisivati javni zajam ili izdati obveznice odnosno druge vrijednosne papire.
Članak 66.

Općina može davati jamstva korisnicima proračuna i pravnim osobama u vlasništvu Općine, odnosno onim društvima u kojima ima udjel ili dionice, i davati zajmove u skladu s posebnim zakonom i općim aktima Općinskog vijeća.

Članak 67.
Općinsko vijeće nadzire ukupno materijalno i financijsko poslovanje Općine.
XIII   AKTI OPĆINE
Članak 68.

Općinsko vijeće donosi Statut, Poslovnik, odluke, općinski proračun, odluke o izvršenju proračuna, zaključke i druge opće akte te daje vjerodostojna tumačenja općih akata.

Općinsko vijeće donosi rješenja i druge pojedinačne akte kada, u skladu sa zakonom, rješava u pojedinačnim stvarima.

Članak 69.

Načelnik u poslovima iz svog djelokruga donosi odluke, zaključke, pravilnike, te opće akte kad je za to ovlašten zakonom ili općim aktom Općinskog vijeća.

Članak 70.

Radna tijela Općinskog vijeća donose zaključke i preporuke.
Članak 71.

Načelnik osigurava izvršenje općih akata iz članka 68. ovog Statuta na način i u postupku propisan ovim Statutom te obavlja nadzor nad zakonitošću rada upravnih tijela.

Članak 72.
Upravna tijela Općine, ako izvršavaju opće akte Općinskog vijeća, donose pojedinačne akte kojima se rješava o pravima, obvezama i pravnim interesima fizičkih i pravnih osoba.

Pojedinačni akt kojim se rješava o obvezi razreza općinskih poreza, doprinosa i naknada koji pripadaju Općini donosi se po skraćenom upravnom postupku. 
Na pojedinačne akte primjenjuju se odredbe Zakona o općem upravnom postupku i odredbe drugih zakona.

Protiv pojedinačnih akata iz stavka l ovog članka, može se izjaviti žalba nadležnom upravnom tijelu Vukovarsko-srijemske županije.

U skladu s odredbama zakona o upravnim sporovima protiv konačnog akta iz stavka l ovog članka može se pokrenuti upravni spor.
Članak 73.
Nadzor nad zakonitošću općih akata Općinskog vijeća u njegovom samoupravnom djelokrugu obavlja Ured državne uprave Vukovarsko-srijemske županije i nadležna središnja tijela državne uprave.
Članak 74.

Opći akti prije nego što stupe na snagu objavljuju se u „Službenom  vjesniku“ Vukovarsko-srijemske županije.
Opći akti stupaju na snagu najranije osmi dan od dana objave. Iznimno, općim se aktom može iz opravdanih razloga odrediti da stupa na snagu danom objave.
XIV   JAVNOST RADA

Članak 75.
Rad Općinskog vijeća, načelnika i upravnih tijela 
Općine je javan.

Predstavnici udruga mještana, mještani i predstavnici medija mogu pratiti rad Općinskog vijeća u skladu s odredbama Općinskog vijeća.

Članak 76.

Javnost rada Općinskog vijeća osigurava se:

· javnim održavanjem sjednica,

· izvještavanjem i napisima u tisku i drugim oblicima javnog priopćavanja,

· objavljivanjem općih akata u „Službenom vjesniku“ Vukovarsko-srijemske županije, 

· na web stranicama Općine.
Javnost rada načelnika osigurava se:

· izvještavanjem i napisima u tisku i drugim oblicima javnog priopćavanja,

· objavljivanjem općih akata i drugih akata u „Službenom vjesniku“ Vukovarsko-srijemske županije  i na web stranicama Općine.

Javnost rada upravnih tijela Općine osigurava se izvještavanjem i napisima u tisku i drugim oblicima javnog priopćavanja.
Članak 77.

Građani i pravne osobe moraju biti na prikladan način javno obaviješteni o radnom vremenu upravnih tijela Općine a rad i poslovanje upravnih tijela Općine mora biti organiziran tako da na jednostavan i djelotvoran način građani mogu ostvarivati svoja prava.

U zgradama u kojima su smještena tijela Općine mora biti istaknut naziv tijela a na prikladnom mjestu u zgradi mora biti istaknut raspored prostorija.
XV   SPRIJEČAVANJE SUKOBA INTERESA

Članak 78.

Način djelovanja načelnik i zamjenika načelnika u obnašanju javnih dužnosti uređen je posebnim zakonom.

Članak 79.

Općinsko vijeće posebnom odlukom može propisati tko se smatra lokalnim dužnosnikom u obnašanju javne vlasti te uređuje sprječavanje sukoba interesa između privatnog i javnog interesa u obnašanju javne vlasti.

XVI   PRIJELAZNE I ZAVRŠNE ODREDBE

Članak 80.

Prijedlog za promjenu Statuta može podnijeti 1/3 vijećnika Općinskog vijeća, načelnik i Odbor za Statut i Poslovnik.

Prijedlog mora biti obrazložen, a podnosi se predsjedniku Općinskog vijeća.

Općinsko vijeće, većinom glasova svih vijećnika, odlučuje da li će se pristupiti raspravi o predloženoj promjeni Statuta.

Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Općinskog vijeća prije isteka roka od 6 mjeseci. 
Promjena Statuta je usvojena ako je za nju glasovala većina članova Općinskog vijeća.

Članak 81.
Odluke i drugi opći akti doneseni na temelju Statuta Općine Cerna i zakona, uskladit će se s odredbama ovog Statuta i zakona kojim se uređuje pojedino područje u zakonom propisanom roku.

                                                                  Članak 82.

Statut stupa na snagu osmog dana od dana objave u „Službenom vjesniku“ Vukovarsko-srijemske županije.

Stupanjem na snagu ovog Statuta prestaje važiti Statut Općine Cerna („Službeni vjesnik Vukovarsko-srijemske županije br.10/2007.)

